લગભગ બે અઠવાડિયાથી નવસારી પાલિકા શહેરમાં નડતરરૂપ લારીગલ્લા હટાવ અભિયાન શરૂ કર્યું છે. આ અભિયાન અંતર્ગત ગણદેવી રોડ, સ્ટેશન પશ્ચિમ સહિતના મુખ્યમાર્ગ પરના અંદાજે 70થી વધુ લારીગલ્લા ઉઠાવી લીધા છે. હજુ આ અભિયાન જારી જ રાખ્યું છે. આ દરમિયાન સોમવારથી પાલિકાએ વર્ષોથી ઉભેલ લારીગલ્લાઓ દ્વારા ઉભા કરેલ વધારાનાં શેડ, દબાણો હટાવવાની કામગીરી શરૂ કરી છે. અનેક લારીગલ્લાવાળાઓને પાલિકા ઓછી જગ્યા માટે લારી ઉભા રાખવા મંજૂરી આપી છે પરંતુ કેટલાક લારીગલ્લાવાળા મોટા શેડ વધારી વધુ દબાણ કરી રહ્યાં છે. આવા વધારાના શેડ સહિતના અન્ય દબાણ હટાવવાનું શરૂ કર્યું છે. સોમવારે સાંજે સ્ટેશન વિસ્તાર (પૂર્વ બાજુ)માં જે લારીઓ ઉભી રહી છે તેનાં શેડ વિગેરેનાં વધારાનાં દબાણો દૂર કર્યાં હતાં. સાથોસાથ જે દબાણો હાલમાં દૂર કર્યા હતા તે પૂન: સ્થપિત થઈ ગયા છે કે નહીં તે અંગે મોનીટરીંગ પણ શરૂ કર્યું છે.